ORDE do 30 de marzo de 2004 pola que se regula o réxime de concesión de subvencións a entidades públicas ou privadas para o desenvolvemento de actividades deportivas.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 07/04/2004

A Consellería de Familia, Xuventude, Deporte e Voluntariado, a través da Dirección Xeral para o Deporte, ten entre os seus obxectivos a regulación, tutela e promoción do deporte federado na Comunidade Autónoma de Galicia. Entre as accións máis salientables para o desenvolvemento deportivo da Comunidade Autónoma que precisan de apoio destacan as seguintes: a participación ou organización de entidades e clubs en ligas ou campionatos oficiais de ámbito nacional ou internacional, a consolidación e desenvolvemento do tecido deportivo dos deportes náuticos olímpicos e a organización da campaña do deporte en idade escolar como elemento participativo integrador dos mozos de todas as comarcas da Comunidade Autónoma. Tendo en conta todo isto, a Consellería de Familia, Xuventude, Deporte e Voluntariado convoca ao abeiro desta orde axudas económicas para a participación ou desenvolvemento de programas deportivos oficiais con cargo á seguinte aplicación orzamentaria 14.04.355-A.480.0 dos
orzamentos xerais da Comunidade Autónoma de Galicia para o ano 2004.
Na súa virtude,
DISPOÑO:
Artigo 1º.-Obxecto.
Serán obxecto de subvención as seguintes accións:
a) A participación en ligas nacionais de carácter oficial de deportes colectivos e organización de eventos deportivos de carácter oficial de ámbito nacional ou internacional.
b) A organización ou participación en actividades deportivas federadas dos deportes náuticos olímpicos (piragüismo, remo e vela).
c) O desenvolvemento de competicións e programas deportivos en idade escolar de ámbito comarcal, provincial ou autonómico, promovidos pola Dirección Xeral para o Deporte da Consellería de Familia, Xuventude, Deporte e Voluntariado.
Artigo 2º.-Beneficiarios.
Os solicitantes deberán estar inscritos no Rexistro de Asociacións Deportivas e Deportistas de Galicia, da Dirección Xeral para o Deporte.
Poderán solicitar subvencións ao abeiro desta orde:
Para as axudas ás que fan referencia os puntos a) e b) do artigo 1º:
-Clubs deportivos galegos que participen en ligas oficiais dun ámbito que exceda o da Comunidade Autónoma de Galicia e clubs de fútbol galegos con equipo na terceira división nacional.
-Clubs deportivos galegos dos deportes náuticos olímpicos (piragüismo, remo e vela).
Para as axudas ás que fai referencia o artigo 1º, punto c):
-Agrupacións deportivas escolares comarcais ou de zona, coorganizadoras da campaña do deporte en idade escolar.
Artigo 3º.-Financiamento orzamentario.
As solicitudes de axuda reguladas nesta orde serán atendidas con cargo ás aplicacións orzamentarias seguintes:
Para os solicitantes das accións do punto a), artigo 1º:
Aplicación 14-04.355A.480.0 cun crédito máximo de 1.637.289 A, para os clubs galegos que participen en ligas oficiais nacionais e clubs de fútbol galegos de terceira división nacional.
Para os solicitantes das accións do punto b), artigo 1º:
Aplicación 14-04.355A.480.0 cun crédito máximo de 370.000 A.
Para os solicitantes das accións do punto c), artigo 1º:
Aplicación 14-04.355A.480.0 cun crédito máximo de 235.000 A.
Os créditos referidos neste artigo poderán ser incrementados con achegas económicas destinadas por outras institucións públicas para apoiar calquera dos programas que regula esta orde e que sexan resultado de convenios que se formalicen con cada unha delas.
Artigo 4º.-Solicitudes.
As solicitudes presentaranse nos impresos oficiais, segundo o modelo que se achega á presente orde como anexo.
Achegarase tamén:
Para clubs que participen en competicións oficiais de carácter colectivo:
-Breve historial do club ou entidade, resultados da última tempada.
-Calendario e programa de actividades do club ou entidade para o ano 2004.
-Relación de equipos que integran a entidade, desagregados por categorías e competicións oficiais.
-Orzamento de ingresos e gastos do club por conceptos para a presente tempada.
Para os clubs dos deportes náuticos:
-Breve historial do club ou entidade, resultados da última tempada.
-Programa detallado das actividades do club para o ano 2004.
-Certificación do número de licenzas por sexos e categorías correspondente á última tempada (ano 2003), expedida pola correspondente federación galega.
-Orzamento de ingresos e gastos do club ou entidade desagregado por conceptos.
Para as entidades solicitantes para a organización de eventos de carácter oficial:
-Breve historial da entidade solicitante.
-Programa detallado das competicións que se van organizar no que haberá de incluírse alomenos: ámbito xeográfico que abrangue, número e nivel dos deportistas que participan, duración das competicións, intalacións, outros.
-Orzamento de ingresos e gastos totais desagregado por conceptos.
Os peticionarios das axudas presentarán, xunto coa solicitude inicial, unha declaración de conxunto de todas as solicitudes de subvención efectuadas ou concedidas para o mesmo proxecto doutras administracións ou entes públicos, así como fotocopia do CIF ou NIF.
Artigo 5º.-Presentación de solicitudes.
As solicitudes presentaranse no rexistro xeral da Consellería de Familia, Xuventude, Deporte e Voluntariado, nos rexistros das súas delegacións provinciais, no rexistro da Dirección Xeral para o Deporte (Estadio Multiúsos de San Lázaro s/n, 15781 Santiago de Compostela), ou ben por calquera outro dos medios previstos no artigo 38.4º da Lei de réxime xurídico das administracións públicas e do procedemento administrativo común.
O prazo de presentación das solicitudes rematará aos corenta días naturais contados a partir do seguinte ao da publicación desta orde no Diario Oficial de Galicia.
Artigo 6º.-Comisión avaliadora.
Unha vez recibida a documentación das solicitudes de subvención, a Dirección Xeral para o Deporte convocará a comisión avaliadora encargada de xulgalas, que estará formada polas seguintes persoas:
Presidente: director xeral para o Deporte, ou persoa en quen delegue.
Vogais:
-O subdirector xeral de Deportes.
-Os xefes do Servizo de Deportes.
-1 técnico da Dirección Xeral para o Deporte.
Secretario: un funcionario da Dirección Xeral para o Deporte.
Así mesmo, para aqueles programas nos que outras administracións públicas participen mediante convenios de cooperación, e exclusivamente no que respecte aos seus correspondentes ámbitos territoriais, formarán parte desta comisión dous representantes designados por cada unha daquelas.
Unha vez estudadas pola comisión avaliadora as documentacións dos solicitantes, a Dirección Xeral para o Deporte poderá presentarlles ás distintas entidades os reparos ou obxeccións que crea necesarios para axustalas aos obxectivos desta orde, co fin de que se realicen as oportunas correccións nun prazo de dez días hábiles a partir da data de notificación. Se así non se fixese terase por desistida a súa petición,
logo de resolución, de acordo co previsto no artigo 71 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
Artigo 7º.-Criterios de concesión.
Para a concesión das subvencións, a comisión avaliadora terá en conta os seguintes criterios:
Para as axudas que van dirixidas ás accións dos puntos a) e b) do artigo 1º:
-Nivel das competicións que organiza ou nas que participan os equipos ou deportistas do club.
-Resultados acadados na última tempada.
-Número de equipos ou licenzas por categorías dos deportistas do club.
-Deportistas do club en seleccións galegas e nacionais. Nivel acadado.
-Ámbito xeográfico e número de participantes.
-Gastos federativos de participación en competicións oficiais.
-Historial do club.
-Nivel de xustificación de axudas en anos anteriores.
Para as axudas que van dirixidas ás accións da letra c) do artigo 1º:
-Obxectivos da actividade que se vai desenvolver.
-Avaliación do proxecto de actividade: área xeográfica que abrangue, custos de organización, nivel deportivo.
-Avaliación do proxecto de orzamentos.
-Nivel das competicións e número de deportes que se van organizar.
-Concordancia do proxecto coas liñas estratéxicas da consellería e cofinanciamento de organismos públicos e privados.
A concesión de subvencións ás que se refire esta orde efectuarase en réxime de concorrencia competitiva, así mesmo poderán ser concorrentes con outras axudas ou subvencións doutras administracións ou entes públicos ou privados.
Artigo 8º.-Resolución e comunicación.
A comisión avaliadora, a través do seu presidente, elevaralle proposta á conselleira de Familia, Xuventude, Deporte e Voluntariado para a resolución definitiva das subvencións.
Non obstante, a comisión avaliadora, á vista da documentación presentada e ante a súa complexidade, poderá elevar propostas de resolución por puntos, e dentro destes, por ámbitos territoriais, co fin de lles dar cumprimento aos convenios aos que se refire o artigo 3º desta orde.
A resolución das subvencións seralles notificada aos solicitantes nun período máximo de catro meses, contado desde o día seguinte ao da data de publicación
desta orde no Diario Oficial de Galicia. Esgotado o dito prazo sen resolución expresa, deberá entenderse desestimada a petición correspondente.
Contra esta resolución os interesados poderán interpoñer recurso potestativo de reposición no prazo dun mes contado a partir do día seguinte ao da recepción da oportuna notificación, ou ben interpoñer directamente recurso contencioso-administrativo no prazo de dous meses diante do Tribunal Superior de Xustiza de Galicia.
As resolucións das axudas poderán ser modificadas no caso de que resulten alteradas as condicións que se tiveron en conta para a súa concesión, logo da instrución do correspondente expediente e tras a audiencia ao interesado.
Artigo 9º.-Xustificación e aboamento das subvencións.
Unha vez rematada a actividade e, en todo caso, antes do 30 de outubro de 2004, as entidades beneficiarias das axudas deberán xustificar o cumprimento da finalidade dos programas subvencionados. O incumprimento deste prazo dará lugar á perda do dereito a percibir a axuda outorgada e posibilitará a reasignación de tales créditos.
As xustificacións de aboamento das subvencións presentaranse nas delegacións provinciais da Consellería de Familia, Xuventude, Deporte e Voluntariado acompañadas dos seguintes documentos:
1. Certificación expedida polo secretario da entidade beneficiaria co visto e prace do presidente, na que conste unha relación detallada do gasto na que se especifiquen os perceptores, co número de CIF ou NIF, contía e motivo, segundo o proxecto aprobado.
2. Facturas orixinais do gasto incorrido.
3. Unha memoria formalmente estruturada da actividade realizada (relación de actividades, datas, número de participantes, técnicos e resultados deportivos acadados).
4. Declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo proxecto, das distintas administracións públicas competentes ou calquera dos seus organismos, entes ou sociedades.
5. Certificado orixinal da entidade financeira sobre a titularidade da conta na que se solicita o ingreso do importe da axuda.
Artigo 10º.-Obrigas das entidades ás que se lles concede subvención.
a) Non poderán modificar o programa aprobado da actividade subvencionada sen a expresa autorización da Consellería de Familia, Xuventude, Deporte e Voluntariado.
b) Comunicarlle á Dirección Xeral para o Deporte a obtención de subvencións ou axudas para as mesmas finalidades, procedentes de calquera administración ou de entes públicos.
c) Facilitarlle á Consellería de Familia, Xuventude, Deporte e Voluntariado, Dirección Xeral para o Deporte, a comprobación e control das actividades que se subvencionan con cargo a esta orde.
Ademais a consellería poderá encargar a realización de auditorías ou de verificacións contables ás entidades receptoras de subvencións, con aviso de quince días hábiles antes da data da realización.
Así mesmo, os beneficiarios de subvención quedan sometidos ás actuacións de control financeiro que lle correspondan á Consellería de Economía e Facenda e ás previstas na lexislación do Consello de Contas ou do Tribunal de Contas.
d) Facer constar en toda a publicidade xerada polas actividades obxecto de axuda que se recibiu subvención da Consellería de Familia, Xuventude, Deporte e Voluntariado, Dirección Xeral para o Deporte, utilizando para iso a normativa de imaxe corporativa da Xunta de Galicia.
Artigo 11º.-Supostos de reintegro.
No caso de que o beneficiario da subvención incorra nalgún dos supostos recollidos no artigo 19 do Decreto 287/2000, do 21 de novembro, procederase de conformidade co establecido no dito precepto. Neste caso, o beneficiario non poderá solicitar outra subvención mentres non sexa devolta a anterior.
Artigo 12º
Esta convocatoria, as súas bases e cantos actos administrativos se deriven dela, poderán ser impugnados polos interesados nos casos e na forma establecida na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 13º
Nos aspectos non contidos nesta orde, haberá que aterse ao disposto no artigo 78 do texto refundido da Lei de réxime financeiro e orzamentario de Galicia (Decreto lexislativo 1/1999, do 7 de outubro), no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, resultando de aplicación supletoria para todo o non previsto nas citadas normas o disposto na Lei 38/2003, do 17 de novembro, xeral de subvencións e demais normas de xeral aplicación.
Disposicións derradeiras
Primeira.-Autorízase a Dirección Xeral para o Deporte para ditar cantas disposicións sexan necesarias para o mellor desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de marzo de 2004.
Pilar Rojo Noguera
Conselleira de Familia, Xuventude,
Deporte e Voluntariado